钦定古今图书集成/明伦汇编/氏族典/第027卷 > 《廖用贤尚友录》 > 熊克
## 钦定古今图书集成/明伦汇编/氏族典/第027卷 > 《廖用贤尚友录》 > 熊克

按《宋史熊克传》：“克字子复，建宁建阳人，御史大夫博
之后。克幼而翘秀，既长，好学，善属文。绍兴中，举进士
第，知绍兴府诸暨县。越帅课赋颇急，诸邑率督趣以
应，克曰：‘宁吾获罪，不忍困吾民’。他日，府遣幕僚阅视，
有亡时，方不雨，克对之泣曰：‘此催租时耶’？部使者芮
𬊤行县至其境，谓克曰：‘曩知子文墨而已，今乃见古
循吏’。”为表荐之。入为提辖文思院，除直学士院，宰相
赵雄甚异之，因奏曰：“翰林清选，熊克小臣，不由论荐
而得，无以服众论。请自朝廷召试，然后用之。”上曰：“善。”
乃以为校书郎，累迁学士院权直，除起居郎兼直学
士院。以言者出知台州，奉祠。克博文强记，自少至老，
著述外无他嗜，尤淹习宋朝典故，有问酬对如响。家
素俭约，虽贵不改，人称其“清介。”卒，年七十三。